b'\n_START_ARTICLE_\nSitka\n_START_PARAGRAPH_\nSitka ali etmoidna kost (latinsko os ethmoidale) je neparna lobanjska kost, ki le\xc5\xbei med \xc4\x8delnico in zagozdnico. Deloma jo \xc5\xa1tejemo k mo\xc5\xbeganskemu delu lobanje, saj gradi ve\xc4\x8dji del nosne votline in medialno steno o\xc4\x8desne votline. Sitko sestavljajo \xc5\xa1tiri plo\xc5\xa1\xc4\x8dice, imenovane lamine. Najve\xc4\x8dja le\xc5\xbei navpi\xc4\x8dno v sredinski ravnini (lamina perpendicularis) in gradi sprednji in zgornji del ko\xc5\xa1\xc4\x8denega nosnega pretina. Kribrozna lamina sitke, tudi sito (lamina cribrosa), le\xc5\xbei vodoravno, je luknji\xc4\x8dasta in izpolnjuje vrzel med orbitalnima deloma \xc4\x8delnice ter sestavlja svod nosne votline in del lobanjskega dna. Iz sredine sita se navzgor dviga ko\xc5\xa1\xc4\x8den petelinji greben (crista galli). Stranski orbitalni lamini (laminae orbitales) gradita medialno steno o\xc4\x8desne votline. Vse \xc5\xa1tiri plo\xc5\xa1\xc4\x8dice obdaja ko\xc5\xa1\xc4\x8den labirint, ki ga sestavljajo \xc5\xa1tevilni predal\xc4\x8dki, celule (cellulae). Ti so med seboj povezani in se odpirajo v nosno votlino. Z navpi\xc4\x8dne plo\xc5\xa1\xc4\x8dice segata v nosno votlino zgornja nosna \xc5\xa1koljka (concha nasalis superior) in srednja nosna \xc5\xa1koljka (concha nasalis media), ki sestavljata del stranske nosne votline. Pod zgornjo \xc5\xa1koljko je zgornji nosni meatus (hodnik, meatus nasi superior), pod srednjo pa srednji nosni meatus (meatus nasi medius).'